text: Hjælp politiet med at finde stjålne hundehvalpe
  01 juni 2016 kl. 06.03
  To hundehvalpe af racen Shih Tzu blev stjålet natten til onsdag.
  Syd- og Sønderjyllands Politi beder om hjælp til at finde to hundehvalpe af racen Shih Tzu.
  De seks uger gamle hvalpe blev stjålet under et røveri i Bryndum nord for Esbjerg.
  Det kan sagtens tænkes, at indbrudstyven har set annoncen
  
  - Hvalpene er en del af et kuld, der er sat til salg. Så det kan sagtens tænkes, at indbrudstyven har set annoncen. For det er et lidt atypisk valg af tyvekoster, fortæller vagtchef ved Syd- og Sønderjyllands Politi, Ivan Gohr Jensen, til TV SYD.
  Antallet af hvalpe i kuldet ønsker politiet ikke at oplyse.
  - Det er jo sådan nogle sort/hvide, pjuskede og småcharmerende hvalpe. Så der er ingen grund til at friste yderligere, siger Ivan Gohr Jensen.
  Sagen er nu overgået til lokalpolitiet i Esbjerg, der meget gerne hører på 114 fra borgere, der måtte have oplysninger i sagen.
  Vi efterlyser 2 hundehvalpe af racen Shih Tzu, som blev stjålet i nat blev et indbrud i Esbjerg. Hvalpene er sort/hvide. #politidk
  
  
  